הוועדה לענייני ביקורת המדינה, כנסת 20, פרוטוקול מספר 325, 2018-05-14 12:00

שלי יחימוביץ': שלום לכולם, בוקר טוב.

שלי יחימוביץ': אנחנו מתכנסים כאן כדי לקצור את פירות המשא-ומתן המאוד אינטנסיבי שהיה בחודשים האחרונים בין מבקרי הפנים של הרשויות המקומיות ובין משרד הפנים, אחרי הרבה מאוד שנים להיעדרן של תקנות בכל מה שנוגע לתקנים ולתקצוב של מבקרי פנים, כשזה גרם ללא מעט בעיות בהתנהלות מוסד הביקורת בעיריות.

שלי יחימוביץ': קודם כול, אני רוצה להודות למשרד הפנים על שיתוף הפעולה הפורה ועל כך שהייתם נכונים להגיע להסכמות, וגם לומר שהתקנות שאנחנו מביאים כאן היום הן פרי משא-ומתן ממושך, פרי הסכמות וגם פרי ויתורים רבים.

שלי יחימוביץ': לכן ככל שהדבר תלוי בי, אני ארצה להצביע על התקנות האלה היום, להקריא אותן ולהכניס אותן לתוקף מהר ככל האפשר.

שלי יחימוביץ': כמובן נדבר גם על תאריך התחולה ונשמע כאן את ראשי הערים שהגיעו כדי לומר את עמדתם.

שלי יחימוביץ': מטרתנו היא להעביר את התקנות, להצביע עליהן בכל מקרה.

שלי יחימוביץ': לגבי מועד התחולה נקבל החלטה בהמשך הישיבה.

שלי יחימוביץ': אנחנו נתחיל בנציגי מבקר המדינה.

שלי יחימוביץ': עמיחי שי, אתה רוצה לומר מילה?

שלי יחימוביץ': אתה אורח כאן, אנחנו לא מדברים על דוח מבקר.

עמיחי שי: אנחנו מברכים על התקנות לגבי העיריות.

עמיחי שי: כמו שאמרנו, מבחינת העמדה של מבקר המדינה צריך להחיל את זה גם על המועצות, כי שם המצב לא מלבב במיוחד, בטח במקומות מסוימים.

שלי יחימוביץ': אני אדגיש שוב.

שלי יחימוביץ': התקנות האלה מתייחסות רק לעיריות.

שלי יחימוביץ': אין שום ספק שצריך להחיל אותן גם על מועצות וגם על מועצות אזוריות, וזה יהיה היעד הבא שלנו.

שלי יחימוביץ': אני מעדיפה לעצור בנקודה הזאת ולאשר את התקנות שקשורות לעיריות ולא להשליך הישג, שהוא הישג משמעותי מאוד – גם מבחינת תקנים, יש כאן הכפלה של מספר תקנים, גם מבחינת תקציבים שמשרד הפנים מעניק לעניין הזה – לכן מבחינתנו נברך על מה שהושג ונמשיך הלאה ליעדים הבאים.

שלי יחימוביץ': ברור שיש חסר של הדבר הזה.

שלי יחימוביץ': מוני מעתוק, סמנכ"ל בכיר למינהל והון אנושי במשרד הפנים, בבקשה.

מוני מעתוק: כפי שאמרה יושבת-ראש הוועדה, צוות שלם במשרד בהחלט ישב על זה תקופה ארוכה.

מוני מעתוק: לשמחתנו גם הגענו להסכמות, כולל ויתורים של כל מי שהיה שותף לתהליך הזה, אבל אני חושב שהגענו לתקנות טובות מספיק לצורך ההעברה שלהן היום ובהסכמה.

מוני מעתוק: אנחנו מדברים על תוספת של כ-83 תקנים בעיריות, בעלות של 22 מלש"ח, עלות לא קטנה, שנצטרך למצוא את המקור ב-2019 לממן אותם.

מוני מעתוק: אני חושב שהתקנות יכולות בהחלט להביא לשינוי משמעותי בעבודת הביקורת ברשויות המקומיות.

מוני מעתוק: אנחנו נקווה שהתקנות יעברו היום ונצא לדרך חדשה.

מוני מעתוק: לגבי המועצות, אומנם הן לא חלק מהתקנות, אבל כבר אמר השר שהוא פועל להעלאת היקף משרת המבקר במועצות המקומיות והאזוריות שמעל 10,000 תושבים, כשהמבקר יהיה במשרה מלאה ולא בחלקיות משרה כפי שקיים היום.

מוני מעתוק: מדובר על השלמה של 36 תקנים במקומות הללו ובעלות נוספת של 20 מיליון שקלים.

מוני מעתוק: זה לא כסף קטן.

מוני מעתוק: את שניהם אנחנו רוצים לקדם.

מוני מעתוק: את התקנות אני מקווה שנקדם ונסיים היום, ובהתאם את חוזר המנכ"ל בתקופה הקרובה.

מוני מעתוק: אני מקווה שאכן זה יעבור היום.

מוני מעתוק: זו בקשת השר, לשם אנחנו הולכים.

שלי יחימוביץ': נוכח התקרית שהיתה בפעם הקודמת, אני רוצה לומר שיועצים משפטיים חיצוניים, שאינם עובדים בגופים שנמצאים כאן מסביב לשולחן, נחשבים על-פי "חוק הלוביסטים" לוביסטים לצורך העניין.

שלי יחימוביץ': הם יוכלו לדבר ובלבד שיירשמו כלוביסטים במערכת הכנסת ויענדו סרט כתום כנדרש על-פי החוק שחוקקתי, ולכן אני גם אעמוד על ביצועו, יחד עם גדעון סער צריך לומר.

שלי יחימוביץ': עינב פרץ, יו"ר איגוד המבקרים ברשויות המקומיות, בבקשה.

עינב פרץ: זה באמת יום חג.

עינב פרץ: אני חושבת שהגענו להישג גדול מאוד מאוד, בזכותך, שלי, שלקחת את זה כפרויקט וקידמת את זה.

עינב פרץ: אני רוצה להודות למשרד הפנים על ההקשבה ועל זה שזה היה בשיתוף פעולה – נכון שוויתרנו, אבל הגענו להישג משמעותי מאוד מאוד – ולכל השותפים האחרים שיושבים כאן.

עינב פרץ: שוב, כמובן שזה חלק ראשון, אני מברכת גם על הנושא של 100% משרה במועצות אזוריות ומקומיות, אבל צריך תקציב מינימלי באותן מועצות לפעולות.

עינב פרץ: אין שוני בין המבקר במועצה אזורית ומקומית לבין עירייה.

עינב פרץ: כבר דנו בזה, ישבו כאן מבקרים בישיבות הקודמות, כשראינו את ההתעמרות של ראשי הערים גם במועצות אזוריות ומקומיות, ולכן צריך לדאוג לזה.

עינב פרץ: אני סומכת על זה שהוועדה תעשה את עבודתה ונמשיך בעניין הזה.

עינב פרץ: יש נושאים נוספים שנרצה להעלות, אבל בהמשך הדיון.

עינב פרץ: תודה רבה.

שלי יחימוביץ': תודה.

שלי יחימוביץ': הישיבה הזאת תתקיים תוך הקראת התקנות והצבעה עליהן.

שלי יחימוביץ': נראה לי שזה יהיה פה אחד, כי אני לבד פה.

שלי יחימוביץ': יש שתי אפשרויות, או שהגורמים הרלוונטיים יאמרו את השגותיהם ואת עמדתם לפני, או שיחכו להקראה ופר סעיף תהיה כאן אמירה לגבי סעיפים שנויים במחלוקת ויש הערות לגביהם.

שלי יחימוביץ': אני רואה כאן נציגות נכבדה של ראשי ערים ורשויות.

שלי יחימוביץ': ראש עיריית יוקנעם, סימון אלפסי, בבקשה.

סימון אלפסי: גברתי היושבת-ראש, אנחנו קודם כול מברכים על התקנות, אנחנו מקבלים אותן ואנחנו שמחים מאוד שהגענו לסיכומים, אבל יש שני דברים.

סימון אלפסי: מניסיון אני אומר שבדרך כלל משרד ממשלתי מתחיל כך שבשנה הראשונה הוא מתקצב במקרה הטוב, אחרי שנה הוא משאיר את זה שוב פעם לתקציב של העיריות.

סימון אלפסי: היינו רוצים שיהיה מ-2019 ואילך.

סימון אלפסי: זאת אומרת, לא רק ל-2019, אלא שנמשיך את זה.

סימון אלפסי: דבר שני, היינו רוצים שזה יתחיל מ-2019.

סימון אלפסי: אנחנו היום כמעט ביוני.

שלי יחימוביץ': ברור.

שלי יחימוביץ': אנחנו לא מחוקקים מהיום להיום.

סימון אלפסי: זה חשוב.

סימון אלפסי: צריך להגדיר את זה מהתקציב השוטף ולא מתקציב הפיתוח ושוטף.

סימון אלפסי: ההחלטה צריכה להיות מהתקציב השוטף כי יש לפעמים אפילו מועצה שיש לה תקציב פיתוח יותר מהשוטף.

סימון אלפסי: לפעמים בשנה מסוימת יש תקציב פיתוח ושנה אחרי זה בכלל אין תקציב פיתוח.

סימון אלפסי: אלה שלושת הדברים שכאשר מצביעים על התקנות אם אפשר יהיה להכניס את זה, בהחלט זה יספק אותנו.

שלי יחימוביץ': תודה, סימון.

שלי יחימוביץ': אתה רוצה אולי לומר איזה דבר כללי, כיוון שהגעת עד הלום, על מוסד הביקורת והביקורת הפנימית?

שלי יחימוביץ': איך אתה כראש עיר מתייחס אליו?

סימון אלפסי: בהחלט.

סימון אלפסי: אני חושב שמוסד הביקורת הוא מוסד חשוב מאוד.

סימון אלפסי: מאוד שמחתי לארח את המבקר עם כל הצוות שלו בעיר.

סימון אלפסי: הוא ראה.

סימון אלפסי: כל עיר חייבת שתהיה לה ביקורת, אבל בל נשכח שיש לנו מבקר משרד הפנים, מבקר העירייה וגם מבקר המדינה.

סימון אלפסי: כמה שאפשר לחזק את הביקורת זה חשוב.

סימון אלפסי: אני אומר את זה כראש עיר 30 שנה.

סימון אלפסי: ברוך השם כל הביקורות היו בסדר.

סימון אלפסי: לדעתי יותר מדי מכבידים על ראשי רשויות כל הזמן, על התדמית של ראשי רשויות.

סימון אלפסי: גם אם רוצים לקבל החלטה, נחליט שהרוב המוחלט של ראשי רשויות מנהלים את הערים שלהם בצורה הכי טובה וישרה, וצריך גם את זה להביא בחשבון.

סימון אלפסי: ביקורת זה דבר חשוב מאוד מאוד.

סימון אלפסי: כשאני נכנסתי לפני 30 שנה מצאתי ספר, והיום יש לי אולי שניים-שלושה דברים זניחים, שלפי דעתי לא ניתן לתקן.

סימון אלפסי: אני לא רואה שהשלטון המקומי מתנגד.

סימון אלפסי: היום השלטון המרכזי משליך עלינו את כל ההוצאות שלו.

סימון אלפסי: היום אם אני רוצה משרד רישוי, עושים טסטים, גובים כסף, אני צריך לממן את המשרד, את הפקידה, הכול.

סימון אלפסי: אם לא, התושבים שלי צריכים לנסוע לעפולה או לחיפה.

סימון אלפסי: אותו דבר משרד הפנים, נסגרו לשכות של משרד הפנים.

סימון אלפסי: היה פעם פקיד אחד שמומן על-ידי העירייה והוא עזר לאנשים, היום סגרו בגלל הביומטרי.

שלי יחימוביץ': מה עושים תושבי יוקנעם למשל?

סימון אלפסי: שום דבר.

סימון אלפסי: כשאני בא היום למשל למשרד הפנים ורוצה לפתוח לשכה, אני צריך לממן שליש מההוצאות של לשכת האוכלוסין של משרד הפנים.

סימון אלפסי: אם אתה רוצה לתת שירות לתושבים שלך, אתה צריך לשלם עבור זה כראש עיר.

שלי יחימוביץ': אתה רוצה לוודא כשהתכנסנו כאן שזה לא יקרה שוב.

שלי יחימוביץ': הבנתי.

סימון אלפסי: אני מקווה שההחלטה שלכם היום שזה לא יקרה שוב, שלא בעוד שנתיים זה ייפול על העיריות, וזה יהיה חבל.

סימון אלפסי: אם זה ייפול על העיריות, חלקן יעשו את זה ובחלקן שוב זה יכול לרדת לטמיון.

סימון אלפסי: אני אישית ואני חושב שכל השלטון המקומי בעד ביקורת, וביקורת זה דבר נכון.

סימון אלפסי: לרובנו יש שקיפות ברוך השם, ואני חושב שיישובים כמו יוקנעם מגיעים ל-97% שקיפות.

סימון אלפסי: צריך לעבוד.

סימון אלפסי: אף אחד לא נגד ביקורת.

סימון אלפסי: אנחנו מברכים על כך.

שלי יחימוביץ': תודה, סימון.

שלי יחימוביץ': עופר מרמת ישי, אתה גם רוצה לומר דבר מה?

עופר בן אליעזר: קודם כול, אני מברך על התקנות האלה, וברור שאני מחזק את סימון בעניין הזה.

עופר בן אליעזר: ברשותך, גברתי היושבת-ראש, אני רוצה שתי הערות קטנות: האחת, קשה לי לקבל את המילים שאמרה פה יושבת-ראש איגוד המבקרים, "התעמרות ראשי הרשויות".

עופר בן אליעזר: גם אם יש ראש רשות כזה או אחר שנהג לא כראוי, זה עדיין לא אומר שכולם מתעמרים, נהפוך הוא; השנייה, ביקורת היא דבר חיובי, לא דבר שלילי.

עופר בן אליעזר: צריך לקבל את זה ולהבין את זה, ויש דברים חיוביים שקורים, רק שהביקורת לא מעלה אותם אף פעם, ואני אגיד למה אני מתכוון.

עופר בן אליעזר: למשל חוק הנגישות.

עופר בן אליעזר: רשויות מקומיות לא יכולות לעמוד בו, והכנסת חוקקה את החוק הזה.

עופר בן אליעזר: עכשיו אנחנו צריכים לתקצב אותו.

שלי יחימוביץ': עופר, זה לא נושא הדיון.

עופר בן אליעזר: אני מבין.

שלי יחימוביץ': אני מבינה לחלוטין את העול הגדול שנופל על השלטון המקומי בגלל התנערות המדינה מהרבה מאוד דברים, שזה נופל על הכתפיים שלכם ושל התושבים שמשלמים ארנונה, אבל כאן אנחנו ספציפית לסוגיית ביקורת הפנים.

עופר בן אליעזר: הבנתי, ואני אחדד את העניין הזה.

שלי יחימוביץ': סליחה שאני מפסיקה אותך, אני רוצה לומר עוד דבר.

שלי יחימוביץ': אין לנו ספק שהרוב המכריע של ראשי הרשויות הם אנשים טובים, שליחי ציבור ראויים, שעושים עבודתם נאמנה, ביושר, נקיי כפיים, אבל זו דרכו של עולם.

שלי יחימוביץ': בסוף אותם ראשי רשויות שכן מתעמרים במבקרי הפנים שלהם, עד כדי כך שהם ממררים את חייהם שהם מבקשים את נפשם למות לפעמים, בסופו של דבר הם המקרים שמתגלגלים לפתחנו.

שלי יחימוביץ': אין בכך בשום פנים ואופן, ואני מקפידה להדגיש את זה בכל ישיבה של ועדת ביקורת המדינה, כדי להטיל דופי בראשי רשויות ישרים ונקיי כפיים, שיושבים כאן למשל.

שלי יחימוביץ': אבל לא תמיד ישבו כאן כאלה.

עופר בן אליעזר: אני מודה לגברתי על ההערה.

עופר בן אליעזר: אני רוצה לחבר את זה לכך שבסוף כשמתקצבים את זה, וזה כן קשור למה שקורה פה, כי אני לא יודע איך יהיה מודל התקציב, אבל שהוא לא יהיה לפי המצב הסוציו-אקונומי של הרשויות, הוא צריך להיות פר תקן.

עופר בן אליעזר: מה שלוקחים, וזה נהוג לאורך כל הדרך, לוקחים את מצבה הסוציו-אקונומי של הרשות, ולפי זה מחליטים כמה היא מתוקצבת וכמה היא לא מתוקצבת, וזו טעות שחוזרת על עצמה, כי מצבם הסוציו-אקונומי של התושבים לא מעיד על הרמה של התקצוב של המועצה.

שלי יחימוביץ': האם יש דוברים נוספים?

שלי יחימוביץ': אני מבקשת מרגע זה לגופן של התקנות בלבד, ומי שיש לו הערה ספציפית על אחד מסעיפי התקנות, וכולכם קיבלתם את טיוטת התקנות, מתבקש לחכות שהסעיף הזה יגיע להצבעה.

שלמה דולברג: אני מנכ"ל מרכז השלטון המקומי.

שלמה דולברג: ברשותך אני אחזור בקצרה על משהו שנאמר בדיונים קודמים ולא נאמר מספיק ברור פה.

שלמה דולברג: אנחנו הולכים לקבל על עצמנו את עולו של חוק חדש, של צו חדש.

שלי יחימוביץ': זה תקנות, לא חוק.

שלמה דולברג: חקיקת משנה.

שלמה דולברג: בכל מקרה חשוב מאוד שיהיה איזה מנגנון שיעקוב, אולי בוועדה, שאכן התקציב הזה הוא תקציב בסיסי שנכנס לבסיס התקציב ויישאר גם בשנים הבאות, שלא נישאר עם החובה בלי היכולת לממן אותה.

שלי יחימוביץ': זו אמירה מאוד מאוד חשובה, תיכף נשמע עליה תשובה, וגם יהיה כמובן מעקב של הוועדה אחרי התקנות.

שלי יחימוביץ': תומר, תתייחס משפטית.

תומר רוזנר: אני אתייחס לסוגיות שהעלה ראש עיריית יוקנעם.

תומר רוזנר: לגבי נושא התקצוב, אני מבין שמדובר על התקצוב הממשלתי לצורך המימון לדבר הזה, הוא לא בא לידי ביטוי בהצעת התקנות.

תומר רוזנר: הנושא הוא סיכום תקציבי, ואם קיים כזה, הוא יבוא לידי ביטוי במסגרת אחרת כנראה, לא במסגרת התקנות.

תומר רוזנר: התקנות לא מסדירות את נושא מימון - - -

שלי יחימוביץ': התקנות אף פעם לא מסדירות את נושא המימון, אני חייבת לומר, אבל אנחנו תיכף נשמע את משרד הפנים.

תומר רוזנר: נכון, ולכן חשוב לשמוע את משרד הפנים בנושא הזה אם יש איזה התחייבות ארוכת טווח, כמו שביקש ראש עיריית יוקנעם בנושא הזה, שזה לא יהיה לשנה ספציפית בלבד אלא לאורך זמן, וכמובן שיתייחס לנושא שהעלה ראש המועצה המקומית רמת ישי בנושא של אופן עריכת אותו תקציב.

תומר רוזנר: לנושא אופן קביעת התקנים והתקציב כאן, אמר מר אלפסי לגבי ההתחשבות בתקציב פיתוח לעומת תקציב שוטף – התקנות אכן בונות את עצמן, כפי שאני מבין, על כך שהתקנים והתקציב של לשכת המבקר נגזרים מתקציב הפיתוח ומהתקציב הרגיל של הרשות המקומית.

תומר רוזנר: נקודה נכונה שהוא העלה וצריך להתייחס אליה היא שיכולות להיות תנודות חריפות, בתקציבי הפיתוח בעיקר, ויכול להיות באמת שאנחנו צריכים לשקול להתייחס לתקציב ממוצע של שנים אחורה, כדי לא להיות במצב שבו בשנה מסוימת צריך להוסיף המון תקנים ובשנה שאחריה להוריד המון תקנים.

תומר רוזנר: יכול להיות שכדי למתן את ההשפעה של תנודות חריפות בתקציבים, יש מקום להתייחס לתקציב ממוצע רב-שנתי ולגזור ממנו את התקנים והתקציב של לשכת המבקרים.

תומר רוזנר: כפי שהיושבת ראש אמרה נצטרך להתייחס כמובן לנושא התחילה והתחולה.

תומר רוזנר: נקודה נוספת שעוד לא עלתה, שאנחנו חושבים שצריך להתייחס אליה, היא מעין הוראת מעבר שתשמר במידת האפשר את התקנים והתקציב של מקומות שבהם התקציבים והתקנים עולים על מה שניתן במסגרת המוצע בתקנות, כדי שלא יהיה מצב שיפגעו בהם ככל שהרשות המקומית עדיין נמצאת באותה מדרגה בתקנות עצמן.

שלי יחימוביץ': מדובר על תקני מינימום.

שלי יחימוביץ': כמו שכאשר מעלים את שכר המינימום במשק לא מודיעים לכולם שזה השכר מעתה במשק, דובר על סף שמעליו אפשר רק לעלות, אבל אי-אפשר לרדת.

שלי יחימוביץ': מוני, אתה רוצה להתייחס להשגות של סימון אלפסי?

מוני מעתוק: אני אתחיל דווקא מהסוף.

מוני מעתוק: תומר, כבר היום יש הוראת חוק שקובעת שלא ניתן להפסיק שירותיו של עובד בלשכת המבקר ללא הסכמת המבקר.

מוני מעתוק: ויש לנו רק עירייה אחת, ירושלים, למיטב ידיעתנו, אחרי כל הבדיקות שעשינו, שהמינימום שנקבע בתקנות הוא פחות ממה שכבר קיים בירושלים.

מוני מעתוק: אנחנו מעריכים שלאור הוראת החוק הזאת, גם שם לא יהיה שינוי לרעה.

מוני מעתוק: בכל שאר הרשויות יש או שמירת מצב קיים או עליית מספר התקנים.

מוני מעתוק: אנחנו לא מודאגים מזה.

מוני מעתוק: התקציב שהוגדר בתקנות, שהובאו על-ידי השר לוועדה, הוא תקציב שנתי רגיל, לא כולל פיתוח.

מוני מעתוק: אני מבהיר כי היה ניתן להבין מדבריו של תומר דברים אחרים.

מוני מעתוק: התקציב הוא תקציב שנתי רגיל של רשות מקומית, למעט הכנסות לכיסוי גירעון, כי ככה רושמים תקציב רגיל והנחות מארנונה, כפי שקיים גם במקומות אחרים.

איתי חוטר: האם זה רשום בתקנה?

איתי חוטר: תחדד את זה.

מוני מעתוק: "'תקציב שנתי של עירייה' – למעט הכנסות לכיסוי הגרעון המצטבר של העיריה והכנסות שנרשמו בשל הנחה מארנונה.

מוני מעתוק: "

עופר בן אליעזר: - - - לשנות שזה יהיה תקציב שוטף?

מוני מעתוק: הכוונה תקציב רגיל.

מוני מעתוק: זה לא כולל תקציבי פיתוח.

עופר בן אליעזר: האם יש בעיה שנכתוב על זה - - -

מוני מעתוק: כשנעבור על הנוסח.

שלי יחימוביץ': מי שרוצה להשפיע על התקנות, מוזמן לשבת כאן כשאנחנו קוראים אותן.

מוני מעתוק: לגבי התחייבות תקציבית רב-שנתית.

מוני מעתוק: ב-2019 נצטרך למצוא מקור למימון של לפחות חלק מהעלות שמושתת פה על הרשויות המקומיות בתוך המשרד, במסגרת תקציב - - -

איתי חוטר: 22 מיליון.

מוני מעתוק: - - - במסגרת תקציב 2019 שכבר נסגר מול משרד האוצר.

מוני מעתוק: אנחנו עובדים על זה כמובן במקביל להעברת התקנות.

מוני מעתוק: לגבי השנים שלאחר מכן, 2020 ואילך, אני לא מכיר יכולת של משרד ממשלתי להתחייב רב-שנתית בתקציב, וזה כולל מכלול שלם של גורמים ונסיבות משתנות וסיכום תקציבי עם משרד האוצר.

מוני מעתוק: אני לא יודע לתת את זה כרגע, אני לא חושב שאפשר לתת את זה כרגע, וזה לא חלק מהתקנות.

מוני מעתוק: אנחנו עדיין מבקשים להעביר את התקנות ותוך כדי תנועה לנסות למצוא פתרונות תקציביים.

שלי יחימוביץ': כשאמרתם לנו שמדובר על תקציב של 22 מיליון שקלים, למה הכוונה?

מוני מעתוק: 22 מיליון שקלים זה ה-100% עלות שנוצרת כתוצאה מהתקנות.

מוני מעתוק: בחלק ניכר מהתקצוב הממשלתי, לטובת חקיקה כזאת או אחרת, התקצוב שניתן על-ידי המשרד ניתן במצ'ינג ולפי מצב סוציו-אקונומי של רשויות מקומיות, זה לא איזה חידוש שרשויות לא מכירות, ואני מניח שגם פה התקציב שיינתן בסופו של יום על-ידי המשרד לא יהיה לכל ה-100% של התקציב שקיים פה, אלא לפי פרמטרים שייקבעו, לפי מצב סוציו-אקונומי והגדרות אחרות שייקבעו בהמשך - -

עינב פרץ: מתי נדע על זה?

מוני מעתוק: - - ב2019, ב-2020.

מוני מעתוק: אין לנו כרגע פתרון לתקציב.

שלי יחימוביץ': מה אתה מעריך?

שלי יחימוביץ': איזה חלק מאותו תקציב של 22 מיליון יתוקצב על-ידי האוצר?

מוני מעתוק: קודם כול, מול משרד האוצר אנחנו כבר סגורים בתקציב 2019.

מוני מעתוק: אין לי יכולת לדרוש מהם תוספת עבור הדבר הזה.

מוני מעתוק: אני לא יודע להגיד כרגע כמה - - -

שלי יחימוביץ': כשהסכמתם על התקנות האלה האם ידעתם שאתם עושים את זה בלי תקציב בכלל ל-2019?

מוני מעתוק: ידענו שאנחנו צריכים ליישם את החקיקה שכבר מחכים ליישום שלה הרבה מאוד שנים.

שלי יחימוביץ': כן, אבל לגופו של תקציב, האם אתם מדברים על זה עם האוצר?

מוני מעתוק: זה חלק מהסיכום של 2019, שנצטרך לתת לזה מקור מתקציב המשרד.

מוני מעתוק: זה סוכם לתקציב 2019.

מוני מעתוק: אין עדיין סגירה איך לחלק וכמה.

מוני מעתוק: זה נדע בשלב מאוחר יותר.

מוני מעתוק: זאת המציאות כרגע.

עופר בן אליעזר: זה בדיוק מה שקורה בכל פעם, סליחה שאני אומר את זה, גברתי, בלי לפגוע באף אחד.

עופר בן אליעזר: אנחנו מקבלים עוד ועוד מטלות, אומרים שיטפלו בזה, יתקצבו את זה, ובסופו של דבר אנחנו לא מקבלים שום דבר ופוגעים בשירות שהאזרח מקבל.

איתי חוטר: יש סיכום תקציבי בין משרד האוצר לבין משרד הפנים לשנת 2019, שקובע 80 מיליון שקלים שיטפלו במספר סעיפים שונים, ביניהם גם הנושא של מבקרי הפנים.

איתי חוטר: אין שום צביעה פרטנית של כמה כסף.

איתי חוטר: אנחנו לא יודעים במה מדובר, כמה בכלל יתקבלו.

איתי חוטר: אנחנו עוד לא מדברים מה יקרה מ-2020 ואילך, ואנחנו מבינים שיש פה קושי לקיים את ההבטחות.

איתי חוטר: אנחנו לא מקבלים את זה והבנו שיש קושי.

איתי חוטר: ב-2019 אין לנו שום הבטחה כמה כסף יתקצב משרד הפנים בנושא הזה.

מוני מעתוק: זה מה שאמרתי.

שלי יחימוביץ': האם אתה יכול לתת לנו הערכה כמה מאותו סיכום תקציבי של 80 מיליון יהיה למשימה הזאת?

מוני מעתוק: אני לא רוצה להגיד מספרים.

מוני מעתוק: זה בבדיקה.

מוני מעתוק: אני לא רוצה להגיד מספרים בשלב הזה.

מוני מעתוק: אני יודע שיינתן סכום, אני לא יודע להגיד כמה ואיך זה יחולק בין הרשויות.

שלי יחימוביץ': ישבתם כל-כך הרבה זמן על התקנות ולא העליתם על דעתכם מה המקור התקציבי להן?

מוני מעתוק: יהיה מקור תקציבי, אנחנו לא יודעים להגיד איך זה יחולק וכמה.

מוני מעתוק: בשלב הזה עדיין לא.

שלי יחימוביץ': האם יהיה מקור תקציבי מהמשרד?

מוני מעתוק: מהמשרד, נכון.

מוני מעתוק: ממקורות המשרד.

מוני מעתוק: כחלק מתיקון 2019 אנחנו מחויבים לתת גם לדבר הזה מענה ברמה מסוימת.

שלי יחימוביץ': האם אותם 80 מיליון הבאתם בחשבון גם לצורך העניין הזה?

מוני מעתוק: זה כתוב במפורש בהסכם התקציבי בין משרד הפנים למשרד האוצר.

עופר בן אליעזר: לא כתוב כמה.

מוני מעתוק: נכון, אמרתי.

מוני מעתוק: לא כתוב כמה, כתוב שאנחנו מחויבים לתת מענה ממקורות המשרד גם לטובת הדבר הזה.

מוני מעתוק: אני לא יודע להגיד כרגע כמה יינתן מתוך הסכום הזה לטובת התקנות הללו.

שלי יחימוביץ': אנחנו נקיים על זה ישיבה נפרדת.

שלי יחימוביץ': תומר נאור, התנועה לאיכות השלטון, בבקשה, ואנחנו מתחילים לקרוא את התקנות.

תומר נאור: אני אהיה קצר, אני לא אומר את כל מה שרציתי לומר.

שלי יחימוביץ': אף אחד לא אומר כל מה שהוא רוצה לומר, גם אני לא.

תומר נאור: אני רק אתנצל שאני צריך לצאת בעוד 20 דקות.

תומר נאור: בעקבות הדברים שנאמרו כאן כרגע, שלא יצא מצב שבאנו לברך ויצאנו מקללים לעוד שנתיים-שלוש, ואני מתחבר לדברים שאמר ראש עיריית יוקנעם.

תומר נאור: דווקא מהמקום שלנו כחברה אזרחית אנחנו רואים לא מעט פעמים איך בשורה גדולה מגיעה מהשלטון המרכזי לרשות המקומית, שלא מצליחה להתמודד עם זה, והיא כבולה לתקנה או לחוק.

תומר נאור: אני אומר את זה במידה של טהרנות אפילו מבחינתי, אני החברה האזרחית, אני מגיע ודורש בצדק מהשלטון המקומי שייתן לי מה שהוא חייב על-פי תקנות וחוק, וכשאני פונה לרגולטור, למשרד הפנים, הרבה פעמים הם מתנערים פתאום מהאחריות שלהם.

תומר נאור: אני חושב שאם דווקא היום אנחנו שמים את הזרקור והדגש על המחויבות של משרד הפנים, אנחנו לא צריכים להסתפק רק בזה שיש לנו תקנות, שאני בהחלט מברך עליהן וזה תעודת כבוד למבקר המדינה, לוועדה הזאת וגם לבית המשפט אני מזכיר.

תומר נאור: בימים אלה, דרך אגב, חשוב לומר שללא העתירה לבג"ץ לא היינו היום בתקנות האלה.

תומר נאור: חשוב שמשרד הפנים ידע לעמוד מאחורי הכוונות הטובות שלו, ולא רק ל-2019, אלא גם הלאה קדימה.

תומר נאור: תודה רבה.

מוני מעתוק: ללא העתירה לבג"ץ ואני רוצה להוסיף גם ללא רצון של שר הפנים לתקן את התקנות, כי העתירה עוד התחילה בתקופת השר הקודם למיטב זכרוני.

מוני מעתוק: השיח על התקנות הוא שיח של שנים רבות, ולא של שר אחד - -

שלי יחימוביץ': יותר מ-20 שנה.

מוני מעתוק: - - יש פה שר שהחליט בסוף לקחת את הסיפור ולהוביל אותו.

שלי יחימוביץ': מוני, באמת, אנחנו נותנים קרדיט לשר, שיבחנו את משרד הפנים, אבל בלי בג"ץ זה לא היה קורה וגם קצת הוועדה.

מוני מעתוק: גם קצת השר והמשרד.

שלי יחימוביץ': ברור.

שלי יחימוביץ': שיבחתי את השר, שיבחתי את המשרד.

סימון אלפסי: גברתי היושבת-ראש, אנחנו כבר רואים לאן העסק הזה הולך בעוד שנה שנתיים, התקנות האלה.

סימון אלפסי: אני מבקש וגם שמענו את מוני שאומר שעדיין בספק - - -

שלי יחימוביץ': לא.

שלי יחימוביץ': הוא לא אמר שבספק.

סימון אלפסי: אנחנו כבר יודעים שבסוף יוחלט אולי סוציו-אקונומי 4-1, ושוב כל הנטל ייפול עלינו.

סימון אלפסי: אני מבקש כן לקשור את זה עם התקנות, עם התקציב של משרד הפנים.

סימון אלפסי: אני לא חושב שהיום נקבל החלטה להעביר את התקנות בלי תקציב, בלי הבטחה שמשרד הפנים יתקצב את זה.

תומר רוזנר: לפי התיקון החדש לתקנון הכנסת עלינו לשאול אתכם האם נערכה בדיקת ההשפעות הרגולטוריות של התקנות האלה, מה שידוע בכינוי "RIA", שאני לא אוהב אותו, אבל כך קוראים לו.

תומר רוזנר: אם כן, עליכם להציג אותו בפני הוועדה.

איתי חוטר: השפעות על הרשויות זה נחשב על הציבור?

תומר רוזנר: השפעות רגולטוריות בהחלט.

מוני מעתוק: אני לא מכיר בדיקה שנעשתה.

תומר רוזנר: זה הערכות השפעה רגולטורית.

מוני מעתוק: אני לא מכיר הליך מיוחד בעניין.

איתי חוטר: 22 מיליון שקל, זו ההשפעה הרגולטורית.

עינב פרץ: הערכתם את כל התחשיבים.

מוני מעתוק: הוא שואל שאלה אחרת, זו לא שאלה על העלות התקציבית, לזה ברור שנעשתה בדיקה.

מוני מעתוק: אני לא מכיר שנערכה בדיקה ספציפית לטובת הדבר הזה, ואם בכלל צריך לבצע בדיקה כזאת, אבל זאת כבר שאלה אחרת.

שלי יחימוביץ': עינב, את רוצה לומר משהו לפני שאנחנו מתחילים בהקראה?

עינב פרץ: אם כבר נכנסים לזה, ביקשנו ממשרד הפנים להכניס סעיף נוסף לגבי כל הנושא - - -

שלי יחימוביץ': עינב, סליחה, זה לא פייר.

שלי יחימוביץ': ישבתם וסיכמתם.

שלי יחימוביץ': את לא יכולה עכשיו להוסיף דברים.

שלי יחימוביץ': את בטח לא, כי את היית צד למשא-ומתן.

שלי יחימוביץ': ישבתם, סיכמתם, לא סיכמתם, חזרתם לדבר, הבאתם אלינו מוצר מוגמר.

שלי יחימוביץ': לא דיברתי על זה.

שלי יחימוביץ': רק אם יש לך הערה על הדברים שנאמרו כאן.

עינב פרץ: לא.

שלי יחימוביץ': לסוגיית התקצוב, מה ששמענו מנציג משרד הפנים, שמשרד הפנים כן לוקח על עצמו את התקצוב, אבל הוא עוד לא החליט על התמהיל ולגבי העניין הסוציו-אקונומי.

שלי יחימוביץ': אותו תקציב יילקח מאותם 80 מיליון שקלים שהועברו - - -

מוני מעתוק: מתוך המקורות שיועמדו למשרד ב-2019, בהתאם לסיכום התקציבי עם משרד האוצר.

מוני מעתוק: לגבי השנים שלאחר מכן - -

קריאה: אלוהים גדול.

מוני מעתוק: - - יהיו דיונים תקציביים, כמו שקורה כל הזמן.

שלי יחימוביץ': אנחנו נלווה כאן בוועדה, נעשה דיון נוסף על סוגיית התקצוב, כשמטרתנו היא שעיקר התקצוב יהיה ממקורות משרד הפנים, כלומר ממקורות אוצריים.

מוני מעתוק: מקורות ממשלתיים.

שלי יחימוביץ': מקורות ממשלתיים כמובן.

שלי יחימוביץ': בכל מקרה נצביע על התקנות האלה היום.

שלי יחימוביץ': שוב אני רוצה לומר שהן פרי עמל רב מאוד ומשא-ומתן ממושך, והן מחויבות בסופו של דבר על-פי צו בג"ץ, ולכן אין ברירה.

תומר רוזנר: על-פי החוק קודם כול.

שלי יחימוביץ': על-פי החוק ובעקבות עתירת בג"ץ והן גם תורמות רבות מאוד בסופו של יום למוסד הביקורת.

שלי יחימוביץ': אנשים שמגיעים לכאן לפרקים לא מבינים עד כמה עמוקה וקשה בעייתם של מבקרי פנים במקומות שבהם ראש העיר לא רוצה שומר סף בעירו, אלא אדם שיהיה שותף למעשי שחיתות.

שלי יחימוביץ': שוב, הדבר הזה לא אומר דבר על כל הרשויות המקומיות חס וחלילה, אבל זאת בפירוש בעיה קשה ביותר.

שלי יחימוביץ': ולעתים קרובות הנקם על כך שהמוסד הזה עושה את עבודתו כראוי הוא פיטורים וקיצוצים ברמה היומיומית, כשעבודת הביקורת היא עבודה חשובה מאוד מאוד לכל הנוכחים, וזה עושה את עבודת הביקורת בלתי אפשרית.

שלי יחימוביץ': ושוב אני אומרת, מדובר על תקנים שהם סף ומינימום ולא מקסימום.

שלי יחימוביץ': יש מקומות שיש בהם מספר גדול יותר של תקנים מאשר התקנים שאנחנו קובעים כאן, וגם כמובן רשאים ראשי הערים להוסיף תקנים כרצונם לבקרה הזאת.

עופר בן אליעזר: המצב שעלול לקרות, גברתי, שאם ב-2020 אין תקצוב, אנחנו נצטרך לממש את החוק ולעמוד בו, ולא יהיה לנו מאיפה להביא את הכסף.

עופר בן אליעזר: צריך להביא את זה בחשבון בהצעות שעושים.

עופר בן אליעזר: זה מה שקורה השכם והערב.

שלי יחימוביץ': אני מבינה את זה.

שלי יחימוביץ': אני מביאה את זה בחשבון.

שלי יחימוביץ': לנו כוועדת הביקורת יש מחויבות להעביר את התקנות האלה, ולגבי התקצוב, אני מבטיחה לכם אובר טיפול גם בוועדת הכספים כדי לוודא שהתקצוב אכן יבוא ממקומות אוצריים, גם נשתף פעולה ונמשיך מגעים בעניין הזה עם משרד הפנים, וגם נקיים כאן לפי הצורך ישיבה נוספת אם נראה שהדבר הזה לא קורם עור וגידים.

שלי יחימוביץ': הייתי כמובן רוצה לתת לכם את הכסף הזה כאן ועכשיו - - -

עופר בן אליעזר: זה לא לנו, זה לתושבים.

עופר בן אליעזר: אנחנו נצטרך לעמוד בחוק, זה ילך ממשהו אחר, בדיוק כמו דברים אחרים שאנחנו עושים כי הרגולטור מחליט ואנחנו חייבים לעמוד בהם, ובסוף השירות לתושב נפגע.

תומר רוזנר: הוא מהמועצה המקומית, אז החוק לא חל עליו.

שלי יחימוביץ': זה לא חל על המועצה המקומית.

עופר בן אליעזר: תומר, אני יושב פה בתור מרכז שלטון מקומי, וכולנו מאוחדים.

עופר בן אליעזר: אני נמצא פה כחלק מהשלטון המקומי, ומחר זה גם יהיה במועצות המקומיות, ואנחנו מכירים את זה.

שלי יחימוביץ': על כל פנים, רק להדגיש, אנחנו מדברים כאן על ערים בלבד, לא על מועצות אזוריות ולא על מועצות מקומיות, למגינת לבם של רבים.

תומר רוזנר: התקנות הן של משרד הפנים, אני מציע שהוא יקרא את כל תקנות.

מוני מעתוק: אני קורא את התקנות, ברשותכם.

מוני מעתוק: פה אני אוסיף מה שלא נרשם בפנייה לוועדה.

מוני מעתוק: תחילתן של תקנות אלה מבחינתנו מה-1 ביוני 2019, מהסיבה הבאה: הרשויות המקומיות כידוע לכם בתהליך של בחירות.

מוני מעתוק: ב-30 באוקטובר יבוצעו הבחירות, רק לאחר מכן יאשרו הרשויות את תקציבן ל-2019.

מוני מעתוק: ההליך של אישור התקציב לוקח פלוס מינוס חודשיים-שלושה, וזה אומר שאנחנו מגיעים לאזור פברואר-מרץ 2019.

מוני מעתוק: בהנחה שהתקנים יתוקננו בתוך תקציב הרשות המקומית המאושר של 2019, יידרשו עוד חודשיים-שלושה לביצוע הליכים מכרזיים, כך שלפני המועד הזה של ה-1 ביוני, פלוס מינוס, לא יוכלו הרשויות לעמוד בתקנות בפועל.

מוני מעתוק: ואם נחיל אותן מעכשיו, הרשויות יהיו עברייניות בעל כורחן.

מוני מעתוק: אנחנו מבקשים, כמובן על דעת השר, שהתחולה של התקנות יהיו מה-1 ביוני 2019.

תומר רוזנר: מה שאתה מתכוון שהתחולה בפועל תהיה.

תומר רוזנר: כשהרשות המקומית קובעת את תקציב 2019, שזה נגיד במרץ, היא תהיה מחויבת לדבר הזה.

מוני מעתוק: נכון.

שלי יחימוביץ': בנסיבות רגילות הייתי מתעקשת על ה-1 בינואר 2019, אבל גם נוכח עמדת משרד הפנים וגם נוכח הבקשה המפורשת כאן של נציגי העיריות, שזה יהיה אחרי הבחירות המוניציפליות, אני חושבת שזה אך סביר שלא ננהג כרגיל ולא נקבע ל-1 בינואר, אלא נקבע ל-1 ביוני 2019.

שלי יחימוביץ': מקובל עליך, מיקי?

מיקי רוזנטל: מקובל.

סימון אלפסי: אני רוצה לחזק את הדברים שלך מהסיבה שהיום משרד הפנים פרסם שהתקציב של השנה הבאה יאושר רק בחודש מרץ, ולכן מאחר שזה בחודש מרץ זה הגיוני מאוד שזה יהיה ביוני.

מוני מעתוק: לא יולי, יוני.

שלי יחימוביץ': האם אתה יכול במשפט רק לפרוטוקול להסביר את המפתח התקציבי הזה?

שלי יחימוביץ': כולם שמעו עכשיו המון מספרים, אז תסביר מה ההיגיון, הנוסחה שעמדה מאחורי זה.

שלי יחימוביץ': זה דבר אחד.

שלי יחימוביץ': דבר שני, הייתה כאן שאלה באשר לתקציבי הפיתוח והתקציב השוטף.

שלי יחימוביץ': אני רוצה לשמוע את עמדתכם לפרוטוקול.

מוני מעתוק: אמרתי קודם ואני אחזור.

מוני מעתוק: מבחינתנו מדובר על תקציב רגיל של הרשות המקומית ולא תקציבי פיתוח.

מוני מעתוק: זה חלק מההסכמות.

מוני מעתוק: והפשרות כמובן במסגרת ההסכמות.

מוני מעתוק: לגבי נוסחה, זה לא נוסחה שאפשר להגיד שמחילים על כל הרשויות.

מוני מעתוק: הייתה פה בדיקה של כל מספר על מה זה משפיע ועל איזה רשויות זה משפיע, בעיקר ניסיון שרשויות לא יצטרכו ללכת אחורה בהתייחס למצב הקיים אל מול התקציב שהם משקיעים בלשכת המבקר והתקנים.

מוני מעתוק: כל המספרים האלה מובילים למצב, כמו שאמרתי קודם, שבתקינה, חוץ מעיריית ירושלים, שגם לא תיפגע לאור האמירה שכבר קיימת בחוק – בתקינה בשביל ללכת אחורה צריך הסכמת מבקר.

שלי יחימוביץ': זו הבהרה מאוד מאוד חשובה.

שלי יחימוביץ': אי-אפשר יהיה לפטר עובדים בעקבות - - -

איתי חוטר: זאת אומרת שהבסיס לחישוב היה התקציבים השוטפים בלבד.

מוני מעתוק: נכון.

איתי חוטר: צריך להבהיר את זה.

שלי יחימוביץ': הוא אמר את זה כבר פעמיים לפרוטוקול.

שלי יחימוביץ': לא רק שהוא אמר את זה, אלא שביקשתי ממנו לומר את זה שוב.

איתי חוטר: למה זה הבהרה לפרוטוקול?

איתי חוטר: למה אי-אפשר לחדד את זה בנוסח התקנות?

מוני מעתוק: כך רושמים למיטב הבנתי.

איתי חוטר: תשמע מה אומר לך היועץ המשפטי של הוועדה.

איתי חוטר: הוא אמר שאפשר להבין את זה גם אחרת.

איתי חוטר: למה להשאיר את זה לפרשנות?

מוני מעתוק: אין לי בעיה.

מוני מעתוק: אם צריך - - -

שלי יחימוביץ': זה מספיק ההבהרה שלו לפרוטוקול?

תומר רוזנר: לא.

תומר רוזנר: אפשר להגיד את זה בצורה מדויקת.

מוני מעתוק: להוסיף תקציב רגיל?

תומר רוזנר: תקציב רגיל.

שלי יחימוביץ': לאיזה סעיף אנחנו מוסיפים את המילה "רגיל"?

תומר רוזנר: בהגדרה.

שלי יחימוביץ': בסדר, אני מקבלת את ההערה.

איתי חוטר: תודה רבה.

שלי יחימוביץ': נוסיף בהגדרה הסופית.

מוני מעתוק: לגבי תקציב לשכת המבקר מעבר לתקנים, גם פה כל הרשויות המקומיות, או שהן נשארות במה שהן כבר הוציאו, או שרובן יוציאו יותר על תקציב לשכת המבקר, ואני אהיה הכי פשוט והכי גלוי, מלבד ארבע רשויות מקומיות: הוד השרון, לוד, מעלות תרשיחא ורעננה.

מוני מעתוק: הוד השרון כיום משקיעה תקציב בפועל של 1.218 מיליון, והתקציב המוצע, בהתאם לתקנות, הוא 1.50 מיליון.

מוני מעתוק: זה אומר שהיא תוכל להשקיע פחות 168,000 שקלים, פחות 14%.

מוני מעתוק: לוד פחות 70,000 שקלים, שזה 6%.

מוני מעתוק: מעלות תרשיחא פחות 60,000 שקלים, שזה 7%.

מוני מעתוק: ורעננה פחות 17,000 שקלים, שזה 1%.

מוני מעתוק: כל שאר הרשויות עולות באופן משמעותי.

מוני מעתוק: אני חושב שבעקבות המאמץ המשותף הגענו - - -

שלי יחימוביץ': על איזה מספר אנחנו מדברים?

תומר רוזנר: 77.

מוני מעתוק: כמה עיריות?

שלי יחימוביץ': כן.

מוני מעתוק: אנחנו מדברים על 73 עיריות.

מוני מעתוק: כמו שאתם רואים זה באמת זניח בהתייחס לכל מה שעולה מהתקנות הללו.

מוני מעתוק: זה לא היה פשוט, כי כל תזוזה בפרמטרים בסופו של יום פוגעת או מיטיבה עם רשות כזאת או אחרת, וזה באמת סוג של מלאכת מחשבת, כשבמאמץ משותף בסופו של יום הגענו לתוצר שהוא טוב בעת הזאת.

מוני מעתוק: שוב, יש עוד הרבה מה לעשות עם מוסד המבקר ברשויות המקומיות, אבל אני חושב שאנחנו בתהליך חיובי בעניין הזה ונמשיך אותו גם בעתיד.

סימון אלפסי: יש פה אולי אפילו אבסורד.

סימון אלפסי: יש מועצות מקומיות למשל שהן מעל 25,000 תושבים ויש עיריות שהן פחות מ-20,000 תושבים.

סימון אלפסי: למשל אם אני אקח את בית שאן, היא פחות מ-20,000, ואם אני לוקח את זכרון זה 25,000 תושבים.

סימון אלפסי: אם זה ביקורת לפי מספר תושבים, יש כאלה שלא רוצים להיות עיריות, אבל במספר התושבים יש להם יותר.

סימון אלפסי: לא יכול להיות שעל בית שאן, שהיא במצב סוציו-אקונומי 3, זה יחול ובמקומות אחרים, שהם במצב סוציו-אקונומי גבוה, בגלל שהם מועצות, זה לא יחול עליהם.

מוני מעתוק: דיברנו על זה גם קודם בתחילת הדיון.

מוני מעתוק: אני מזכיר שוב.

מוני מעתוק: האויב של הטוב הוא הטוב ביותר.

מוני מעתוק: אם ניקח את כל הרשויות המקומיות כרגע – החקיקה חלה כמובן לפי היועץ המשפטי של משרד הפנים על העיריות.

מוני מעתוק: אמרו פה לפניי, בעיקר איגוד המבקרים כמובן, שמבחינתם התקנות צריכות לחול על כלל הרשויות המקומיות ולא רק על העיריות, אבל כחלק מפשרה בתהליך שעוד יתקדם, הוחלט, בשלב הזה לפחות, להתחיל בשלב הראשון עם העיריות.

מוני מעתוק: הוספתי ואמרתי שאנחנו לא שמים את המועצות בצד, והחליט שר הפנים, למרות שהוא לא מחויב על-פי חוק, לדרוש שגם במועצות מקומיות ואזוריות, הגדולות מ-10,000 תושבים, תהיה חובה שהמבקר יועסק במשרה מלאה, מה שלא קיים נכון להיום וקיים רק בעיריות.

עינב פרץ: מוני, איך זה - - -

שלי יחימוביץ': חברים, אנחנו לקראת סיום הישיבה.

מוני מעתוק: אני מניח שבהמשך יהיו הנחיות מפורטות יותר גם לגבי תקינה במועצות המקומיות והאזוריות.

מיטל כהן: מתי?

מיטל כהן: פחות או יותר, צריך לתחום בזמן?

מוני מעתוק: אמרתם לפניי שאם ניקח ונכניס פנימה גם את המועצות המקומיות והאזוריות בשלב הזה, העלויות התקציביות יגדלו באופן משמעותי.

איתי קורן: אני חבר בהנהלת איגוד המבקרים, עד לא מזמן הייתי חבר במשרד של מוני מעתוק.

מוני מעתוק: עובד המשרד.

איתי קורן: ברשותכם, היות שאנחנו רוצים להחיל את התקנות מיוני 2019, אני אשמח כמו בכל שנה שמשרד הפנים, המינהל לשלטון מקומי ואגף תקציבים יוציאו הנחיות לרשויות בנוגע לתקציב.

איתי קורן: אני אשמח שחלק מההנחיות יהיו ברורות לראשי הרשויות ולגזברים, שהחל מיוני 2019 משרת המבקר, כל התקנים והתקציב, יילקחו בחשבון של התקציב של הגזבר, שזה יצא בהנחיות כמו שיוצאות הנחיות - - -

שלי יחימוביץ': זה נאמר.

מוני מעתוק: הערה חשובה.

מוני מעתוק: נביא אותה בחשבון וניישם אותה.

מיטל כהן: אני מבקרת המועצה האזורית גליל עליון ומועצה מקומית ראש פינה.

שלי יחימוביץ': מיטל, אם את הולכת לדבר עכשיו על המועצות שלא נכללות בחוק הזה, זה לא הזמן.

מיטל כהן: אולי תאמרו מתי כן יהיה הזמן.

מיטל כהן: מדובר ב-180 רשויות.

שלי יחימוביץ': שמעתי אותך.

שלי יחימוביץ': הקדמתי ואמרתי שאנחנו מתחילים בהסכמות המבורכות מאוד לגבי העיריות.

שלי יחימוביץ': אמרתי בפירוש שנותרו לנו עוד יעדים והם רבים מאוד, בקשר למבקרי הפנים, לא רק בהחלת התקנות האלה על המועצות האזוריות ועל המועצות המקומיות, אלא גם עוד הרבה יעדים בקשר למבקרים שנידונים כאן כל הזמן בוועדה.

שלי יחימוביץ': ברור לנו לחלוטין שצריך ליישם את התקנות האלה גם על מועצות מקומיות וגם על מועצות אזוריות.

שלי יחימוביץ': זה ברור לכל הנוכחים.

שלי יחימוביץ': אני חושבת שנכון וראוי כרגע, בהינתן העובדה שהשגנו הישג מאוד משמעותי ומאוד פורץ דרך, לרבות העלאה של יותר מ-100% בתקני מבקרים, לרבות תקצוב של 22 מיליון שקלים – בחרנו להביא כרגע את ההסכמות האלה לאישור הוועדה ולהוציא אותן לדרך.

שלי יחימוביץ': זה לחלוטין לא מונע את המשך המאבק ליישום התקנות גם במקומות האלה שאת מבקשת לדבר עליהם, ובצדק רב.

שלי יחימוביץ': את צודקת.

שלי יחימוביץ': אנחנו מצביעים על אישור כל התקנות שהוקראו כאן על-ידי נציג משרד הפנים כמקשה אחת.

שלי יחימוביץ': מי בעד?

תומר רוזנר: בכפוף לתיקון של הגדרת התקציב ומועד התחילה שהוא ב-1 ביוני, שלא מופיע בכתב.

שלי יחימוביץ': מי בעד?

שלי יחימוביץ': בעד – פה אחד

שלי יחימוביץ': עברו פה אחד.

שלי יחימוביץ': מיקי, תודה שבאת, לאה, תודה שבאת.

מיקי רוזנטל: אני רוצה לברך את התנועה לאיכות השלטון שביחד הגשנו בג"ץ בסוגיה שבסופו של דבר הביאה לתקנות האלה.

מיקי רוזנטל: תודה רבה לכולם.

שלי יחימוביץ': אנחנו מברכים את חבר הכנסת מיקי רוזנטל ואת התנועה לאיכות השלטון.

שלי יחימוביץ': אני שוב רוצה להודות לשר הפנים אריה דרעי על הנכונות שלו ולאיגוד המבקרים של הרשויות המקומיות על הנכונות ועל המשא-ומתן האינטנסיבי, ואני שמחה שמקץ 23 שנים אנחנו מעבירים את התקנות האלה.

שלי יחימוביץ': אני מתכוונת לכנס ישיבה נוספת בעניין תקציב, למרות שוועדת הביקורת לא אמורה לעסוק בסוגיית של תקציב, אבל כחלק מהרצון שלנו לראות את התקנות האלה מיושמות בפועל ולא נשארות אות מתה חס וחלילה.

שלי יחימוביץ': אנחנו גם נשוב ונתכנס על סוגיית התקציב ועל שיעור ההשתתפות בתקצוב הזה של משרד הפנים, שצריך להיות מאוד משמעותי, שלא להפיל אותו אך ורק על העיריות.

שלי יחימוביץ': תודה רבה לכולם.